b"\n_START_ARTICLE_\nMill\xc3\xa1n Salcedo\n_START_SECTION_\nBiografia\n_START_PARAGRAPH_\nVa comen\xc3\xa7ar la carrera art\xc3\xadstica al teatre, participant, entre altres, a l'estrena de Las c\xc3\xadtaras colgadas de los \xc3\xa1rboles (1974) d'Antonio Gala, sota la direcci\xc3\xb3 de Jos\xc3\xa9 Luis Alonso Ma\xc3\xb1\xc3\xa9s._NEWLINE_La popularitat li va arribar com a integrant del trio c\xc3\xb2mic Martes y Trece juntament amb Josema Yuste i Fernando Conde. Va ser despr\xc3\xa9s que Conde se'n  separ\xc3\xa9s que el grup, com a duo, va aconseguir una popularitat molt gran a Espanya, interpretant durant diverses temporades els programes especials de cap d'any a Televisi\xc3\xb3 Espanyola._NEWLINE_El 1997, Martes y Trece es va separar, i poc despr\xc3\xa9s Salcedo va escriure i dirigir la s\xc3\xa8rie Kety no para, que es va emetre a Televisi\xc3\xb3 Espanyola. Tamb\xc3\xa9 va crear el programa Un mill\xc3\xa1n de cosas, em\xc3\xa8s a Telecinco i on feia actuacions diverses._NEWLINE_A partir de la d\xc3\xa8cada del 2000, es va centrar en el treatre, com ara les obres Salom\xc3\xa9 (2005) i Los sobrinos del Capit\xc3\xa1n Grant \xe2\x80\x94on va coincidir amb el seu excompany Fernando Conde\xe2\x80\x94, aix\xc3\xad com en algunes sarsueles._NEWLINE_La primavera del 2008, al Teatro Infanta Isabel de Madrid, va presentar un espectacle humor\xc3\xadstic i teatral amb el pianista C\xc3\xa9sar Belda anomenat Yo me sub\xc3\xad a un piano verde, sota la direcci\xc3\xb3 art\xc3\xadstica de Joan Gr\xc3\xa0cia i Paco Mir, i durant dos anys va representar-lo per tota Espanya amb el pianista Marcos Cruz. Basant-se en el mateix text, el desembre del 2012 va estrenar De verden cuando al Teatro La Latina de Madrid, i el va representar amb el pianista Marcos Cruz fins al 3 de febrer del 2013._NEWLINE_El 2014, va copresentar amb Maril\xc3\xb3 Montero el programa de Televisi\xc3\xb3 Espanyola El pueblo m\xc3\xa1s divertido de Espa\xc3\xb1a._NEWLINE_Ha escrit llibres d'humor com ara Sufro Bucho, Cuando la aurora extiende su manto i En mis trece."